Diari Oficial de la Generalitat Valenciana


Sumari del DOGV 5958, del 19-02-2009 (2009/1625)

RESOLUCIÓ de 17 de novembre de 2008, de la directora general d'Ordenació del Territori, per la qual s'esmenen les deficiències a què fa referència l'Acord de la Comissió Territorial d'Urbanisme d'1 de desembre de 2006 i es declara definitivament aprovat el Pla de reforma interior de la unitat d'execució Penyeta 2 de Catadau.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5958

Data del DOGV
:   19-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1625


Data del document
:   17-11-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Catadau
    * pla d'urbanisme

RESOLUCIÓ de 17 de novembre de 2008, de la directora general d'Ordenació del Territori, per la qual s'esmenen les deficiències a què fa referència l'Acord de la Comissió Territorial d'Urbanisme d'1 de desembre de 2006 i es declara definitivament aprovat el Pla de reforma interior de la unitat d'execució Penyeta 2 de Catadau. [2009/1625]  
Com que s'han esmenat les deficiències a què fa referència l'Acord de la Comissió Territorial d'Urbanisme d'1 de desembre de 2006 relatiu al Pla de reforma interior de la unitat d'execució Penyeta 2 de Catadau, i de conformitat amb el que ordena la Resolució de la directora general d'Ordenació del Territori de data 17 de novembre de 2008 per la qual es declara definitivament aprovat aquest expedient, es publica l'esmentat acord:  
«La Comissió Territorial d'Urbanisme de València, en sessió celebrada l'1 de desembre de 2006, va adoptar l'acord següent:  
Vist l'expedient remés per l'Ajuntament de Catadau referit al Pla de reforma interior de la unitat d'execució Penyeta 2, i de conformitat amb els següents,  
Antecedents  
U. Tramitació municipal  
El Projecte es va sotmetre a informació pública mitjançant acord del Ple de l'Ajuntament en sessió celebrada el dia 2 de setembre de 2005. Una vegada transcorregut el corresponent període d'exposició pública (DOGV núm. 5096, de data 20 de setembre de 2005, i anunci en el diari Las Provincias de 12 de setembre de 2005), en el qual es van presentar al·legacions, va recaure sobre el projecte acord plenari d'aprovació provisional en data 22 de desembre de 2005, en el qual es van estimar les al·legacions presentades.   
Dos. Documentació  
El projecte estudiat està integrat pel Pla de reforma interior que inclou memòria informativa, memòria justificativa, plànols d'informació, fitxa de gestió i plànols d'ordenació.  
Tres. Objecte  
El Pla de reforma interior proposa la delimitació d'una unitat d'execució, seguint el criteri contingut en l'article 33.1 de la Llei 6/1994, de 15 de novembre, reguladora de l'activitat urbanística (d'ara endavant LRAU), sense alterar l'ordenació vigent, i constituir una àrea de repartiment que integre la totalitat dels terrenys de la zona de vora pendents de gestió i urbanització a l'efecte del seu desenvolupament urbanístic conjunt, amb el règim de les actuacions integrades i d'acord amb una única programació, de manera que el desenvolupament urbanístic d'aquests terrenys es produïsca simultàniament, participant tots aquests en la distribució de beneficis i càrregues derivats del planejament.  
El sòl està classificat com a urbà en les vigents normes subsidiàries (d'ara endavant NS) i qualificat com a sòl residencial extensiu-Lloma Paga, unifamiliar aïllada, regulat en els articles 35 i següents de les normes urbanístiques de les NS.  
La unitat d'execució delimitada se situa a l'oest del nucli urbà, té una superfície de 17.114,70 m² i limita al nord amb el carrer Vicent Mortes, al sud amb edificacions preexistents, a l'est amb sòl urbà en desenvolupament (sector la Penyeta 1) i a l'oest amb la carretera Tavernes-Llíria.  
La unitat d'execució delimitada té forma rectangular però irregular perquè només entraran terrenys que no estiguen edificats, i es queden fora de l'actuació els terrenys consolidats per l'edificació, a excepció de dues xicotetes construccions ubicades al sud i al sud-est de la unitat d'execució.  
L'execució d'aquestes previsions permetrà la transformació de les superfícies destinades a ús residencial en solars edificables i, al seu torn, donar solució a l'actual situació d'estancament dels terrenys, de   
\* \* \* \* \*  
manera que possibilite la rematada d'aquesta zona de vora del sòl urbà i la integració d'aquesta en l'entorn consolidat, i desbloquejar l'edificabilitat residencial assignada als esmentats terrenys. Així mateix, es preveu la gestió d'aquests sòls de manera directa, mitjançant la intervenció municipal per al seu desenvolupament urbanístic, tal com s'estableix en l'article 7 de la LRAU.  
Serveis urbanístics: els terrenys afectats per aquesta proposta d'ordenació disposen en l'entorn més immediat de tots els serveis urbanístics exigits per les NS per a la conversió de les parcel·les en solars edificables mitjançant la simple connexió amb les xarxes existents (part dels seus límits es troben consolidats per l'edificació i executats d'acord amb el planejament vigent).  
Condicions de connexió: el funcionament dels serveis que s'han d'implantar en l'àmbit de la unitat no requereix l'execució de noves infraestructures, ja que connecten amb les xarxes ja existents i immediates, per la qual cosa resulta innecessari l'establiment de condicions específiques de connexió.  
Quatre. Tramitació autonòmica  
Durant la tramitació de l'expedient s'han sol·licitat els informes següents:  
- Conselleria d'Infraestructures i Transports. Divisió de Carreteres de la DG d'Obres Públiques.  
El 27 de novembre de 2006, la Conselleria d'Infraestructures emet l'informe següent:  
"Analitzada la documentació aportada, aquest Servei emet informe desfavorable, ja que es realitzen accessos directes a la carretera CV-50 amb els consegüents problemes de seguretat viària a més d'incomplir la Llei de carreteres. Hauran de recollir-se els següents motius de l'anterior informe de 18 d'abril de 2006:  
Primer. Ha d'especificar-se mitjançant una secció tipus com quedarà l'actuació respecte a l'actual carretera CV-50. El límit del sector haurà de quedar fora del domini públic de la carretera.   
Segon. Hauran d'adoptar-se les mesures pertinents per a millorar la seguretat viària de la travessia, en concret una bardissa separadora entre la carretera i l'actuació perquè puga plantar-se arbratge i evitar així l'enlluernament. A més no es permeten nous accessos a la carretera."  
Cinc. Aigua i sanejament  
Amb data 16 de març de 2006, la Sociedad Española de Abastecimientos, SA, empresa gestora del servei d'aigua potable i clavegueram de Catadau, emet informe favorable sobre la disponibilitat de recursos hídrics en el PRI Penyeta 2, que conclou:  
"Certifica la disponibilitat i suficiència d'abastiment d'aigües per a aquests sectors sempre que es mantinguen les condicions actuals de les infraestructures existents (principalment el nivell dinàmic del pou d'aigua que abasteix les poblacions de Catadau, Llombai i Alfarp)".  
En data 27 d'abril de 2006, l'Entitat de Sanejament d'Aigües Residuals (EPSAR) emet un informe que conclou afirmant la "viabilitat del tractament en l'EDAR de la Mancomunitat del Marquesat de les aigües residuals que generades pel Pla de reforma interior la Penyeta 2 de Catadau, sempre que es complisquen les següents condicions:  
1. Al seu dia, l'urbanitzador responsable del desenvolupament urbanístic haurà de realitzar la corresponent sol·licitud de la connexió al sistema públic de sanejament i depuració. Les obres necessàries per a la connexió de les aigües residuals a les infraestructures públiques seran efectuades pel peticionari al seu càrrec i risc.  
2. En tot cas, l'abocament generat pel desenvolupament urbanístic de referència haurà de complir els límits d'abocament establits en l'Ordenança Municipal d'Abocaments o, si no n'hi ha, en el model d'ordenança d'abocaments de l'Entitat de Sanejament d'Aigües a fi de preservar la integritat del sistema de sanejament i la qualitat de l'efluent. A aquests efectes l'urbanitzador haurà de preveure que abans del punt de connexió ha de disposar una arqueta de registre de la mateixa tipologia que la que figura en el model d'ordenança d'abocaments a la xarxa municipal de clavegueram editat per aquesta Entitat de Sanejament d'Aigües, dotada a més de guies per a la instal·lació d'una arqueta de bagants que permeta la desconnexió de l'abocament.  
3. Amb anterioritat a l'execució de la connexió al sistema públic, s'haurà d'ingressar a l'Entitat de Sanejament d'Aigües la quantitat resultant de 30.863,70 €, a l'efecte de la qual haurà d'establir-se, si és el cas, l'oportú conveni entre l'Entitat de Sanejament d'Aigües i l'Ajuntament de Catadau."  
Sis. Planejament vigent  
Catadau disposa de normes subsidiàries aprovades definitivament per la Comissió Territorial d'Urbanisme de València amb data 28 de març de 1989.  
Set. Informe de la comissió informativa  
La Comissió Informativa de la Comissió Territorial d'Urbanisme de València, en sessió celebrada el 28 de novembre de 2006, per unanimitat, va emetre un informe relatiu al projecte que ens ocupa, complint així el que preceptua l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
Fonaments jurídics  
Primer. Aspectes formals   
La documentació no està completa, a l'efecte del compliment del que preceptua l'article 27 de la LRAU. La documentació no compleix amb el que preveu l'Ordre de 29 de març de 1996, per la qual s'aprova la Instrucció de planejament 1/1996, de 23 de gener de 1996, sobre homologació de plans d'urbanisme a la Llei reguladora de l'activitat urbanística, ni el que disposa la disposició transitòria primera de la LRAU pel fet que el PRI hauria d'anar acompanyat d'un annex d'homologació, ja que les normes subsidiàries de Catadau no estan adaptades a la LRAU, i així dur a terme la distinció dels elements de l'ordenació estructural i la detallada.  
Segon. Justificació de la reserva dotacional  
L'article 23.1 segon paràgraf de la LRAU, en relació amb l'article 22.2 segon paràgraf de la mateixa llei, estableix que "a les zones de vora immediata al sòl urbà podrà eximir-se, parcialment i justificadament, del compliment d'aquelles exigències del número 1 que, per incompatibles amb la consolidació, resulten impracticables. Aquesta exempció s'acordarà només en l'estrictament necessari per a ultimar la trama urbana en coherència formal i funcional amb les condicions històriques."  
Com que es tracta de sòl urbà delimitat en les normes subsidiàries, es pot eximir de l'obligació d'aplicar la reserva dotacional pública derivada dels estàndards previstos legalment i reglamentàriament, d'aplicació en els nous instruments de planejament, circumstància no concurrent en el supòsit actual, ja que aquest pla té com a objecte exclusivament la delimitació d'una unitat d'execució a l'efecte de gestió urbanística però sense alterar la vigent ordenació per a permetre l'execució per actuació integrada que resulta més convenient per al seu desenvolupament i per a afrontar la urbanització total de l'àmbit de l'actuació.  
No obstant això, tal com s'estableix en la fitxa de gestió, la superfície destinada a sòl dotacional és de 5.354,83 m²sòl, que representa un percentatge de 31,29% sobre el total de l'actuació.  
Tercer. Justificació de l'edificabilitat  
Tots els terrenys inclosos en la unitat d'execució constitueixen una única àrea de repartiment delimitada d'acord amb el criteri funcional previst a aquest efecte en l'article 61 de la LRAU.  
Els paràmetres urbanístics i les condicions d'edificabilitat de la unitat d'execució delimitada s'estableixen en els articles 35 i següents de les normes urbanístiques.  
Per tot l'anterior, les normes urbanístiques ens donen una edificabilitat total de 5.879,93 m²sostre, per la qual cosa el càlcul de l'aprofitament tipus és el següent:  
 Aprofitament objectiu (edif. total)  
- -------------------------------------------------------------------  
 Superfície àrea de repartiment - SD afecte a destinació  
 5.879,93 m²sostre  
- -------------------- = 0,3435 m²sostre/m²sòl  
 17.114,70 m²sòl  
D'acord amb el que disposa l'article 19 de la Llei 14/97, de 29 de desembre, d'acompanyament a la de pressupostos de la Generalitat Valenciana per a l'exercici 1998, correspon als propietaris el cent per cent d'aprofitament tipus per tractar-se de sòl urbà.  
Quart. Reserva d'habitatge protegit  
No consta que pretenguen construir habitatge protegit. No obstant això, en tractar-se d'un sòl classificat com a urbà i qualificat de residencial des del planejament general, que al seu torn, no augmenta l'edificabilitat ni canvia l'ús, s'exceptua el que preveu la disposició transitòria primera, apartat 3, de la Llei 16/2005, urbanística valenciana, i la disposició transitòria vuitena del Decret 67/2006, pel qual s'aprova el Reglament d'ordenació i gestió territorial i urbanística.  
Cinqué. Valoració global  
L'interés públic està suficientment justificat en la mesura que es garanteix la urbanització integral de la zona i es procedeix a un just repartiment de beneficis i càrregues, per la qual cosa no s'aprecia obstacle legal que impedisca l'aprovació autonòmica, conforme a l'article 40 de la LRAU  
No obstant això, i en compliment de l'article 27 i la disposició transitòria primera de la LRAU, i de la Instrucció de planejament 1/1996, de 23 de gener de 1996, sobre homologació de plans d'urbanisme a la LRAU, s'haurà de completar la documentació presentada i adjuntar un annex d'homologació que definisca els elements de l'ordenació estructural i de la detallada.  
Sisé. Òrgan competent  
La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a emetre dictamen resolutori sobre l'aprovació definitiva dels plans de reforma interior modificatius de l'ordenació estructural de municipis de menys de 50.000 habitants, de conformitat amb el que disposa l'article 54.2.B de la Llei reguladora de l'activitat urbanística, en relació amb l'article 10.a) del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.   
A la vista de tot el que antecedeix, la Comissió Territorial d'Urbanisme de data 1 de desembre de 2006, per unanimitat, acorda: supeditar l'aprovació definitiva del Pla de reforma interior de la unitat d'execució la Penyeta 2 de Catadau, fins que:  
- S'aporte l'annex d'homologació, completant així la documentació necessària, pels motius exposats en el fonament jurídic cinqué.  
- Es complisca l'informe de Carreteres de la Conselleria d'Infraestructures, en el sentit d'impedir els accessos directes des de la carretera, excloure la zona de domini públic de la delimitació de la unitat d'execució i que s'adopten mesures per a l'esmorteïment del soroll.  
Com que els inconvenients indicats són d'abast limitat i poden esmenar-se amb una correcció tècnica específica consensuada amb l'Ajuntament, l'aprovació definitiva pot supeditar-se en la seua eficàcia a la mera formalització documental d'aquesta correcció. L'article 9.b) del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana, atribueix a la directora general d'Ordenació del Territori la facultat de verificar el compliment de l'acord adoptat i, verificat això, ordenar la publicació de l'aprovació definitiva, de conformitat amb el que estableix l'article 41 de la Llei reguladora de l'activitat urbanística.  
Contra aquest acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons el que disposa l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, el qual estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció d'aquesta notificació.  
Si és el cas les administracions públiques poden formular requeriment d'anul·lació o revocació segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, el qual estableix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció d'aquesta notificació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no es pot interposar recurs en via administrativa. No obstant això, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar, en el termini de dos mesos comptadors des de la notificació, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46, 1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que es considere oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, conforme ho autoritza l'article 27.5 de la Llei 30/92, de 26 de novembre, de règim jurídic de les administracions públiques i del procediment administratiu comú (LRJAP-PAC).»  
Amb data 10 de novembre de 2008 els Serveis Tècnics del Servei Territorial d'Ordenació del Territori examinen la documentació presentada per l'Ajuntament de Catadau i emeten informe favorable a aquesta, amb la qual cosa es considera complit l'acord de la Comissió Territorial d'Urbanisme de València de data 1 de desembre de 2006, i es dicta Resolució de la directora general d'Ordenació del Territori de data 17 de novembre de 2008 per la qual es declara definitivament aprovat l'esmentat expedient, amb el següent tenor literal:  
«En relació amb l'expedient remés per l'Ajuntament de Catadau referit al Pla de reforma interior de la unitat d'execució Penyeta 2 d'aquell municipi, es ressalten els següents:  
Antecedents  
U. La Comissió Territorial d'Urbanisme, en sessió celebrada l'1 de desembre de 2006, va acordar supeditar l'aprovació definitiva del Pla de reforma interior de la unitat d'execució Penyeta 2 del terme municipal de Catadau "fins que:  
- S'aporte l'annex d'homologació, completant així la documentació necessària, pels motius exposats en el fonament jurídic cinqué.  
- Es complisca l'informe de Carreteres de la Conselleria d'Infraestructures, en el sentit d'impedir els accessos directes des de la carretera, excloure la zona de domini públic de la delimitació de la unitat d'execució i que s'adopten mesures per a l'esmorteïment del soroll."  
Dos. En data 1 de febrer de 2008, la Divisió de Carreteres de la Conselleria d'Infraestructures i Transport emet un informe favorable "ja que no es realitzen accessos directes a la carretera CV-50. A més es recullen les mesures correctores deduïdes de l'estudi acústic que seran a càrrec del sector i que s'inclouen en la fitxa de gestió les quals són:  
- Instal·lació d'una pantalla acústica fonoabsorbent de 300 metres de longitud d'1,5 metres d'alçària.  
- Reemplaçament el ferm existent en la carretera CV-50 per asfalt de superfície porosa en aqueixos 300 metres."  
A més, conforme al plànol O-11 de l'estudi acústic s'ha pogut comprovar que s'ha instal·lat una pantalla acústica que separa la CV-50 i la unitat d'execució, impedint així l'accés directe a aquesta i també s'ha exclòs la zona de domini públic de la seua delimitació.  
Tres. Amb data 9 de maig de 2008 té entrada en aquests Serveis Territorials la següent documentació, en triple versió, remesa per l'Ajuntament de Catadau:  
- Acord del Ple de l'Ajuntament pel qual s'acorda aprovar provisionalment el document d'homologació.  
- Document d'homologació sectorial declarativa redactat per tècnic competent.  
Quatre. En data 12 d'agost de 2008, l'Ajuntament de Catadau remet, en dos exemplars, la fitxa de gestió en què s'inclouen les condicions de l'informe favorable de la Divisió de Carreteres de la Conselleria d'Infraestructures i Transport d'1 de febrer de 2008.  
Fonaments jurídics  
Primer. De la documentació presentada es desprén que s'ha executat l'Acord de la Comissió Territorial d'Urbanisme de data 1 de desembre de 2006.  
L'annex d'homologació sectorial declarativa aportat s'ajusta al que disposa l'Ordre de 29 de març de 1996, per la qual s'aprova la Instrucció de planejament 1/1996, de 23 de gener de 1996, sobre homologació de plans d'urbanisme a la Llei reguladora de l'activitat urbanística.  
Segon. La directora general d'Ordenació del Territori és l'òrgan competent per a verificar el compliment de les condicions imposades en l'acord de la Comissió Territorial d'Urbanisme, d'acord amb el que preveu l'article 9.b) del Decret 162/2007, de 21 de setembre, del Consell, que aprova el Reglament d'òrgans territorials i urbanístics de la Generalitat Valenciana.  
En conseqüència, la directora general d'Ordenació del Territori resol:  
1. Considerar complides les condicions contingudes en l'acord de la Comissió Territorial d'Urbanisme de data 1 de desembre de 2006.  
2. Declarar definitivament aprovada l'homologació i Pla de reforma interior de la unitat d'execució Penyeta 2.  
3. Ordenar la publicació de l'acord aprovatori, conforme al procediment legalment previst, i segellar l'expedient de referència.»  
Contra aquesta publicació, que no posa fi a la via administrativa, es pot interposar recurs d'alçada davant de la secretària autonòmica d'aquesta Conselleria, segons el que disposa l'article 68.3.c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, el qual estableix l'estructura orgànica de la Presidència i de les conselleries de l'administració de la Generalitat, en el termini d'un mes comptador a partir de l'endemà de la data de la publicació.  
Si és el cas les administracions públiques poden formular requeriment d'anul·lació o revocació segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica d'aquesta Conselleria, en relació amb l'article 68.3.c) de la Llei 5/1983, de 30 de desembre, de Govern Valencià, i article 26 del Decret 92/2007, de 6 de juliol, del Consell de la Generalitat, el qual estableix l'estructura orgànica de la Presidència i de les conselleries de l'administració de la Generalitat, en el termini de dos mesos comptadors a partir de l'endemà de la data d'aquesta publicació. L'esmentat article 44 de la Llei 29/1998 estableix literalment:  
Art. 44.1. En els litigis entre administracions públiques no es pot interposar recurs en via administrativa. No obstant això, quan una administració interpose recurs contenciós administratiu contra una altra, podrà requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques podran interposar, en el termini de dos mesos comptadors de la publicació, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 46.1 de l'esmentada Llei 29/98.  
Tot això sense perjudici que es puga exercir qualsevol altre recurs o acció que es considere oportú.  
València, 17 de novembre de 2008.- La directora general d'Ordenació del Territori, p. s. (article 7 Decret 131/2007), la secretària autonòmica de Medi Ambient, Aigua, Urbanisme i Habitatge: M. Ángeles Ureña Guillem.